Ratatouille

Ratatouille je mediteranski specijalitet od povrća, koji potječe iz južnofrancuske regije Provanse, a nastanak se najviše veže uz grad Nizzu. Služi se kao toplo ili hladno predjelo, a jede se i kao glavno jelo. Može se zgotoviti i dan prije, a prožimanjem sastojaka nakon što odstoji neko vrijeme, postaje baš kao i naši bosanski specijaliteti poput bosanskog lonca ili graha još ukusniji. Svojom formom i sastojcima dosta je sličan našim dinstanim povrtnim specijalitetima, najviše satarašu i đuveču, samo bez riže. Priprema se od zrelih patlidžana, tikvica, paprika očišćenih od sjemenki (za ljepši izgled jela i raznovrsnost aroma, može se uzeti raznobojne paprike; crvena, zelena i žuta), mesnatog i oguljenog paradajza, a uzima se po želji i crveni luk. Od začinskog bilja prednost ima svježe nasjeckano: bosiljak, majčina dušica, mažuran, peršin, eventualno korijander, malo šećera prema želji, kao i malo lavande.

Kategorija:Hrana